Jasal fi ftit sigħat il-bastiment li se jwassal biex f'Marsaxlokk impjant ġdid jibda jaħdem bil-gass. Għall-ewwel darba, f'pajjiżna se nkunu qed neħilsu mill-Heavy Fuel Oil u nibdew nipproduċu enerġija mill-gass. Kienet tassew aħbar sabiħa, meta fl-aħħar jiem smajna, li l-Enemalta ordnat l-aħħar konsenja ta' HFO. Daqshekk se jkollna l-aktar żejt li jniġġes fil-power stations ta' pajjiżna. Għax kif qal aktar kmieni din il-ġimgħa fil-programm Pjazza, l-eks Ministru Jesmond Mugliett, sa fl-aħħar f'pajjiżna se jkun qed jirrenja s-sens komun fejn jidħol il-qasam tal-enerġija. Għax is-sens komun jirrenja meta nagħżlu enerġija iktar nadifa, li tagħmel inqas ħsara lis-saħħa ta' nies u mhux meta tinbidel il-politika biex pajjiżna jibqa' jagħżel l-iktar żejt li jniġġes kif seħħ fl-aħħar amministrazzjoni Nazzjonalista; meta biex kienet akkomodata l-BWSC inbidlet il-liġi. Bidla li għamilha l-Gvern ta' Lawrence Gonzi u li approvaha bis-silenzju tiegħu Simon Busuttil, delegat speċjali tal-eks Prim Ministru Gonzi. Il-miġja tal-bastiment hija pass ieħor importanti f'kullana ta' proġetti li nieda jew wassal il-Gvern fil-qasam tal-enerġija. Proġetti li wasslu għar-roħs fit-tariffi tal-enerġija, bil-familji u n-negozji jiffrankaw mat-tmenin miljun ewro fis-sena. Proġetti li wasslu biex pajjiżna jibda joqrob lejn il-miri tiegħu fil-qasam tal-enerġija nadifa u rinovabbli. Għaliex mhux biss ingħalqet il-power station tal-Marsa, mhux biss tlesta l-interconnector li taħt amministrazzjoni preċedenti waqa' lura, iżda ngħataw inċentivi bla preċedent biex iċ-ċittadini jinvestu f'enerġija iktar nadifa b'mod partikolari panelli fotovoltajċi. Hawn irridu ninnotaw li l-għeluq tal-power station tal-Marsa wassal biex l-emissjonijiet mill-impjanti tal-enerġija f'pajjiżna naqsu bin-nofs. Filwaqt, li fis-sena 2014 kien hemm ekwivalenti ta' 1,606 kiloton ta' CO2 , is-sena li għaddiet dawn niżlu għal 854 kiloton ta' CO2. U dan mhux għax ħadmet il-politika tal-Partit Nazzjonalista kif qal Simon Busuttil. Iżda, għax dan il-Gvern għamel dak li m'għamilx ta' qablu. Lesta dak li ma lestiex il-Gvern ta' Simon Busuttil, bħal ngħidu aħna l-interconnector. Iżda, dan mhux biżejjed. Hemm proġetti oħra ġejjin. Il-bastiment li se jittrakka f'pajjiżna fi tmiem din il-ġimgħa huwa biss wieħed temporanju għaliex, il-Gvern imbarka bis-serjetà fuq il-proġett li għandu jwassal biex f'pajjiżna jkollna pipeline tal-gass. Bdew fl-aħħar jiem it-testijiet fuq dan il-pipeline li skont kif imwiegħed minn gvernijiet Nazzjonalisti ta' Fenech Adami kellha tkun ir-rigla tal-millenju. Millenju li ilu li beda sittax-il sena u li fih diġà kien hemm erba' amministrazzjonijiet. Però hija biss din li ħadmet fuqu bis-serjetà. Saru l-istudji u l-proġetti diġà ngħata sinjal pożittiv mill-Kummissjoni Ewropea, bl-ittestjar għandu jwassal biex tkun stabbilita r-rotta tal-pipeline bejn Malta u Gela fi Sqallija. Biex minn hemm, ikun imiss li ssir l-applikazzjoni għal permessi. Permessi li jkomplu jwittu t-triq għal waħda mill-ikbar bidliet li qatt ra pajjiżna. Bidla li l-bastiment tal-LNG, għalkemm mhux l-isbaħ wieħed, huwa simbolu tagħha. Simbolu li jsalpa 'l barra fi ftit tas-snin meta ftit ftit tingħaqad ir-road map tal-gvern bit-tlestija tal-pipeline tal-gass.